als_Latn dik_Latn sag_Latn
Në Bibliotekën Kombëtare u promovuan librat për vrasjet dhe shkatërrimet gjatë luftës në Kosovë.
“Plaçkitja dhe Shkatërrimi i Fondit Arkivor të Kosovës nga Serbia para dhe gjatë Luftës 1998-1999”, “Trashëgimia e Shkatërruar në Kosovë 1998-1999” dhe “Kundër Harresës- Gjenocidi i Serbisë në Kosovë 1998-1999”, janë tre librat e promovuar sot në ambientet e Bibliotekës Kombëtare për krimet e luftës në Kosovë.
Në këtë promovim mungoi ministrja në detyrë e Drejtësisë Dhurata Hoxha, edhe pse ishte kjo ministri që organizoi promovimin.
Zëvendësministri i Drejtësisë, Munir Basha tha se MD-ja është e vetëdijshme që duhet të rris angazhimin sa u takon krimeve në Kosovë gjatë viteve 98-99.
“Ministria e Drejtësisë është e vetëdijshme që duhet të rrisë angazhimin për zbardhjen e krimeve të luftës. Ministria e Drejtësisë do të shqyrtojë mundësinë që të arrijë deri te dënimi i atyre që janë fajtorë në lidhje me krimet e luftës”, tha Basha.
Ai shtoi se Qeveria e Kosovës është e vetëdijshme dhe e ndërgjegjshme për viktimat e luftës në Kosovë.
Ushtruesi i detyrës së drejtorit të Institutit për Hulumtimin e Krimeve të Luftës, Ismet Salihu, tha se promovimi i librave është një ngjarje e rëndësishme dhe me anë të këtyre librave ruhet ajo çfarë ka ndodhur në Kosovë.
“Këto tri libra janë shkruan në shqip e anglisht në mënyrë që edhe opinioni ndërkombëtar të njoftohet për këto krime”, tha Salihu.
Ai shtoi se rezultatet e deritanishme të institutit për zbardhjen e krimeve të luftës janë në librat e promovuar sot.
Ambasadori i Shqipërisë në Kosovë, Qemajl Minxhozi, gjatë këtij promovimi tha se këta libra janë aktivitet i një përmase jo të zakonshme që sjell në mendje për të gjithë shtresat e popullsisë së Kosovës krimet që kanë ndodhur.
“Është një detyrë tepër e rëndësishme e institutit për të zbardhur atë çfarë ka ndodhur në Kosovë”, tha Minxhozi.
E autorja e librit “Kundër Harresës…”, Fetnete Ramosaj falënderoi të gjithë ata që ndihmuan për të mbledhur informacione e fotografi për këta libra, ndërsa kërkoi që një ndër prioritetet e para të institucioneve të jetë argumentimi dhe interesimi për atë çfarë ka ndodhur në Kosovë.
Instituti për Hulumtimin e Krimeve të Luftës edhe në vitin 2015 botoi libra për atë që ndodhi në vitet 1998-1999.
Instituti për Hulumtimin e Krimeve të Luftës në Kosovë u themelua në vitin 2011, ndërsa tre vjet pas themelimit të tij BIRN-i shkroi se ky institut po akuzohej për mosveprim.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn